《送李秀嵓归蜀》
宋代·刘宰

平生秀嵓翁，嘉遁轻朝衣。圣世重特招，趣驾不容违。

我岂匏瓜哉，先圣固所睎。长江一万里，舟行疾如飞。

东南盛人物，十九饫甘肥。颇藉子公力，宁知伯玉非。

秀嵓曰异哉，我本起布韦。岂比淮之水，东下杂于淝。

论奏了不阿，正直鬼神依。谗言嗟止棘，曰归咏采薇。

岁晏江涛平，雨雪从霏微。悬知到家日，花竹绕山扉。

作者简介：刘宰（1167—1240）字平国，号漫塘病叟，镇江金坛（今属江苏）人 。绍熙元年（1190）举进士。历任州县，有能声。寻告归。理宗立，以为籍田令。迁太常丞，知宁国府，皆辞不就。端平间，时相收召誉望略尽，不能举者仅宰与崔与之二人。隐居三十年，于书无所不读。既卒，朝廷嘉其节，谥文清。宰为文淳古质直，著有《漫塘文集》三十六卷，《四库总目》又作有语录，并传于世。